作者:何夢桂
標題:摸魚兒
內容:記年時、人人何處，長亭曾共尊酒。酒闌歸去行人遠，折不盡長亭柳。漸白首。待把酒送君，恰又清明後。青條似舊。問江北江南，離愁如我，還更有人否。留不住，強把蔬盤瀹韭。行舟又報潮候。風急岸花飛盡也，一曲啼紅滿袖。春波皺。青草外，人間此恨年年有。留連握手。嘆人世相逢，百年歡笑，能得幾回又。